

Αρκαλοχώρι, 17/07/2024

Προς: ΜΜΕ

**ΔΕΛΤΙΟ ΤΥΠΟΥ**

**Πρωτοφανής προσέλευση στην φετινή εορτή της Αγίας Μαρίνας στη Βόνη για την Μεγάλη Πανήγυρη**

**Οι ευχές του Δημάρχου Μινώα Πεδιάδας Βασίλη Κεγκέρογλου**

Μέσα σε κλίμα κατάνυξης, πραγματοποιήθηκε και φέτος ο εορτασμός της Αγίας Μεγαλομάρτυρος Μαρίνας στην φερώνυμη Ιερά Μονή Αγίας Μαρίνας Βόνης, στο Δήμο Μινώα Πεδιάδας. Χιλιάδες πιστοί από κάθε γωνιά της Κρήτη, αλλά και από την υπόλοιπη Ελλάδα, συνέρρευσαν για να προσκυνήσουν, να ανάψουν ένα κερί στη Χάρη της και να εκπληρώσουν το τάμα τους στην Αγία Μαρίνα, καθιστώντας την πανήγυρη ένα από τα μεγαλύτερα θρησκευτικά γεγονότα του καλοκαιριού στην Κρήτη.

Το ιστορικό μοναστήρι, αποτελεί ένα από τα πιο γνωστά προσκυνήματα και πόλο έλξης για πλήθος πιστών, οι οποίοι ανηφορίζουν στην Αγία Μαρίνα για να βρουν παρηγοριά και ελπίδα. Η φήμη της Αγίας Μαρίνας για τα θαύματά της έχει εδραιωθεί στην συνείδηση των κατοίκων της Κρήτης και όχι μόνο, με αποτέλεσμα η ετήσια πανήγυρη να αποτελεί κορυφαίο θρησκευτικό και κοινωνικό γεγονός για την περιοχή και ολόκληρο το νησί .

Την Πέμπτη 17 Ιουλίου, ανήμερα της εορτής, τελέστηκε η πρωινή Ακολουθία του Όρθρου και Αρχιερατικό Συλλείτουργο παρουσία του Δημάρχου Μινώα Πεδιάδας Βασίλη Κεγκέρογλου, του Περιφερειάρχη Κρήτης Σταύρου Αρναουτάκη, του Αντιπεριφερειάρχη Νίκου Συριγωνάκη, του Γενικού Γραμματέα του Δήμου, Αντιδημάρχων και Δημοτικών Συμβούλων.

Αμέσως μετά, πραγματοποιήθηκε η λιτάνευση της Ιεράς Εικόνας και του Ιερού Λειψάνου της Αγίας Μαρίνας, με εκατοντάδες πιστούς να ακολουθούν ευλαβικά την πομπή. Την Τετάρτη 16 Ιουλίου, παραμονή της εορτής, τελέστηκε ο Μεγάλος Αρχιερατικός Εσπερινός, η Ιερά Παράκληση προς την Αγία Μαρίνα, ενώ ακολούθησε η Ακολουθία του Όρθρου και η Νυκτερινή Θεία Λειτουργία με χιλιάδες προσκυνητών να προσέρχονται με ευλάβεια στο μεγαλύτερο πανηγύρι της Κρήτης για να προσκυνήσουν την θαυματουργή εικόνα.

Ο Δήμαρχος Μινώα Πεδιάδας Βασίλης Κεγκέρογλου, δήλωσε χαρακτηριστικά: Μεγάλη γιορτή για τον τόπο μας. Εύχομαι η χάρη της Αγίας Μαρίνας να σκεπάζει εσάς και τις οικογένειες σας, χαρίζοντας σας υγεία, δύναμη και αγάπη! Χρόνια πολλά! Την ευλογία της να έχουμε!».

Αξίζει να σημειωθεί ότι ο Δήμος Μινώα Πεδιάδας, σε συνεργασία με τις αρμόδιες αρχές, λαμβάνοντας υπόψιν τον τεράστιο αριθμό των προσκυνητών, προετοίμασε με κάθε λεπτομέρεια το ιστορικό μοναστήρι ώστε να μπορέσει να υποδεχθεί όλο αυτό τον κόσμο, με στόχο την απρόσκοπτη κυκλοφορία και εξυπηρέτηση των επισκεπτών, διασφαλίζοντας την προσβασιμότητα και την ασφάλειά τους, σε όλα τα στάδια της πανήγυρης.

Ο Δήμαρχος ευχαριστεί δημόσια, την Αστυνομία, την Πυροσβεστική, το ΕΚΑΒ, τον Ερυθρό Σταυρό, τους εργαζόμενους του Δήμου και τους εθελοντές που συνέβαλαν προς αυτή την κατεύθυνση.